เทสโก้ปิดดีลขาย “โฮมพลัส” 6 พันล้านดอลล์ หวังใช้หนี้หลังผลประกอบการยอดแย่
เทสโก้ปิดดีลขาย "โฮมพลัส" มูลค่า 6 พันล้านดอลล์ หวังนำเงินจากดีลซื้อขายไปหักลบกับยอดหนี้ค้างเก่าสะสมจากผลประกอบการยอดแย่ในอังกฤษได้และดีลนี้ถือเป็นข้อตกลงครั้งใหญ่ที่สุดนับตั้งแต่เทสโก้ประสบปัญหาตัวเลขติดลบทางบัญชี
8 ก.ย. 2558

สำนักข่าวอินโฟเควสท์รายงานว่า เทสโก้ บรรลุข้อตกลงขายธุรกิจค้าปลีก โฮมพลัส ในเกาหลีใต้ ให้แก่กลุ่มการลงทุนซึ่งนำโดยบริษัทเอ็มบีเค พาร์ทเนอร์ส เป็นมูลค่าประมาณ 6 พันล้านดอลลาร์ ซึ่งถือเป็นข้อตกลงที่มีมูลค่ามากที่สุดข้อตกลงหนึ่งในเอเชียปีนี้
โดยกลุ่มการลงทุนที่ร่วมวงซื้อกิจการของเทสโก้ในเกาหลีใต้ครั้งนี้ยังประกอบไปด้วยบริษัท เทมาเส็ก ของสิงคโปร์ และกองทุนบำเหน็จบำนาญของแคนาดาอีก 2 กองทุน โดยทางกลุ่มวางแผนว่าจะลงทุน 1 ล้านล้านวอนในธุรกิจโฮมพลัส ในช่วง 2 ปีข้างหน้านี้
ทั้งนี้ จะทำให้ทางเทสโก้สามารถนำเงินจากดีลซื้อขายไปหักลบกับยอดหนี้ค้างเก่าสะสมจากผลประกอบการยอดแย่ในอังกฤษได้และดีลนี้ถือเป็นข้อตกลงครั้งใหญ่ที่สุดนับตั้งแต่เทสโก้ประสบปัญหาตัวเลขติดลบทางบัญชี